**ΕΘΝΙΚΗ ΟΜΟΣΠΟΝΔΙΑ ΤΥΦΛΩΝ**

**ΣΩΜΑΤΕΙΟ ΔΙΚΑΣΤΙΚΩΣ ΑΝΑΓΝΩΡΙΣΜΕΝΟ**

**ΜΕ ΤΗΝ ΥΠ.ΑΡΙΘΜ. 1890/2005 ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ ΑΘΗΝΩΝ**

**ΜΕΛΟΣ ΤΗΣ ΕΘΝΙΚΗΣ ΣΥΝΟΜΟΣΠΟΝΔΙΑΣ ΑΤΟΜΩΝ ΜΕ ΑΝΑΠΗΡΙΑ**

**ΕΔΡΑ ΑΘΗΝΑ**

**ΒΕΡΑΝΖΕΡΟΥ 31 – 104 32 ΑΘΗΝΑ**

**ΤΗΛ.: 210-5229968**

**e-mail: [eoty@otenet.gr](mailto:eoty@otenet.gr)**

[**www.eoty.gr**](http://www.eoty.gr)

**ΠΑΝΕΛΛΗΝΙΟΣ ΣΥΝΔΕΣΜΟΣ ΤΥΦΛΩΝ**

ΣΩΜΑΤΕΙΟ ΔΙΚΑΣΤΙΚΩΣ ΑΝΑΓΝΩΡΙΣΜΕΝΟ

ΜΕ ΤΗΝ ΥΠ’ΑΡΙΘΜ. 9977/12-12-1932 ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ ΑΘΗΝΩΝ

ΕΛΕΓΧΕΤΑΙ ΚΑΙ ΕΠΟΠΤΕΥΕΤΑΙ ΑΠΟ ΤΟ ΥΠΟΥΡΓΕΙΟ ΚΟΙΝΩΝΙΚΗΣ ΣΥΝΟΧΗΣ ΚΑΙ ΟΙΚΟΓΕΝΕΙΑΣ

ΕΠΙΤΙΜΟ ΜΕΛΟΣ ΤΗΣ ΕΘΝΙΚΗΣ ΣΥΝΟΜΟΣΠΟΝΔΙΑΣ ΑΤΟΜΩΝ ΜΕ ΑΝΑΠΗΡΙΕΣ &

ΜΕΛΟΣ ΤΗΣ ΕΘΝΙΚΗΣ ΟΜΟΣΠΟΝΔΙΑΣ ΤΥΦΛΩΝ

ΜΕΛΟΣ ΤΗΣ ΕΥΡΩΠΑΙΚΗΣ ΕΝΩΣΗΣ ΤΥΦΛΩΝ & ΤΗΣ ΠΑΓΚΟΣΜΙΑΣ ΕΝΩΣΗΣ ΤΥΦΛΩΝ

**ΕΔΡΑ ΑΘΗΝΑ**

**ΒΕΡΑNΖΕΡΟΥ 31 – 104 32 ΑΘΗΝΑ**

**ΤΗΛ: 210-5245001,210-5228333,210-5228365,210-5245578**

**e-mail:** [**pab@otenet.gr**](mailto:pab@otenet.gr) **web site:** [**www.pst.gr**](http://www.pst.gr)

**ΑΡΙΘΜ. ΠΡΩΤ.: 2326/750**

**ΤΟΜΕΑΣ: Γραμματείας Αθήνα, 22/11/2023**

**Δελτίο Τύπου της Εθνικής Ομοσπονδίας Τυφλών και του Πανελληνίου Συνδέσμου Τυφλών:**

**«Συμπαράσταση στην Πανελλαδική συγκέντρωση των συνταξιούχων της χώρας στις 24 Νοεμβρίου 2023 στην πλατεία Κλαυθμώνος»**

Μετά από 12 χρόνια συνεχών περικοπών των συντάξεών μας με 3 μνημόνια και ποικίλους νόμους δόθηκε φέτος για πρώτη φορά μία υποτυπώδης αύξηση 7,75%, αλλά και αυτό όχι σε όλους, παρά μόνο σε όσους δεν έχουν προσωπική διαφορά μετά τον επαναϋπολογισμό των συντάξεών τους σύμφωνα με τον Ν. 4387/2016.

Απαιτούμε:

* Πλήρη κρατική εγγύηση όλων των κύριων και επικουρικών συντάξεων.
* Αυξήσεις σε όλες τις συντάξεις στο ύψος του πληθωρισμού.
* Νομοθετική κατοχύρωση, ρύθμιση και απόδοση της 13ης και 14ης σύνταξης.
* Άμεση καταβολή των αναδρομικών σε όλους τους συνταξιούχους, δίχως δικαστήρια και προαπαιτούμενα, για το 11μηνο 2015 – 2016.
* Ενσωμάτωση της προσωπικής διαφοράς στις καταβαλλόμενες συντάξεις σε όλους τους συνταξιούχους.
* Να επαναϋπολογιστούν άμεσα όλες οι συντάξεις που εκκρεμούν.
* Στη σύνταξη χηρείας να αποδίδεται στο 70% του αποθανόντος, χωρίς άλλη περικοπή.
* Να δοθούν συντάξεις σε όσους οφείλουν στα Ασφαλιστικά Ταμεία με ρύθμιση των χρεών, αφού αφαιρεθούν τόκοι και πρόστιμα, το υπόλοιπο ποσό να το κρατάνε από τη σύνταξή τους μέχρι 15%.
* Να καταργηθεί ο ΕΝ.Φ.Ι.Α. και οι πλειστηριασμοί πρώτης κατοικίας.
* Αποζημίωση 100% στους πληγέντες από φυσικές καταστροφές (σεισμούς, φωτιές και πλημμύρες).
* Να εκδοθούν άμεσα οι εκκρεμείς συντάξεις των δικαιούχων από τη Θεσσαλία.
* Η Εθνική Σύνταξη να αποδίδεται σε όλες τις συντάξεις.
* Επαναφορά των κύριων και επικουρικών συντάξεων των τυφλών συνταξιούχων ιδιωτικού και δημοσίου τομέα στα επίπεδα Δεκεμβρίου 2011 και εξαίρεση από τις περικοπές του Ν.4111/2013 και των τυφλών συνταξιούχων του ευρύτερου δημοσίου και ιδιωτικού τομέα, ώστε να εξισωθούν με τους συναδέλφους τους του Δημοσίου, καθώς και με τους παραπληγικούς με ποσοστό αναπηρίας 80% και άνω, δημόσιου και ιδιωτικού τομέα, οι οποίοι έχουν ήδη ορθώς εξαιρεθεί.
* Ζητάμε τη χορήγηση επικουρικής σύνταξης στους συνταξιούχους που συνταξιοδοτήθηκαν μετά την ισχύ του προαναφερθέντος νόμου, η οποία να υπολογίζεται με βάσει τον Ν.612/1977, καθώς και χορήγηση επιδόματος απολύτου αναπηρίας επί της ως άνω επικουρικής σύνταξης.
* Σύμφωνα με το αρ. 44 του Ν. 4670/2020: «Για τους δικαιούχους σύνταξης που συγχρόνως λαμβάνουν εξωιδρυματικό επίδομα, ή απολύτου αναπηρίας ή τυφλότητας δεν υπολογίζεται εισφορά υπέρ υγειονομικής περίθαλψης επί των ανωτέρω επιδομάτων». Η συγκεκριμένη διάταξη άρχισε να εφαρμόζεται από τον e-ΕΦΚΑ τον Οκτώβριο του 2021 και τα αχρεωστήτως καταβληθέντα από τις συντάξεις των τυφλών συνταξιούχων στους περισσότερους κατεβλήθησαν αναδρομικά τον Ιούλιο του 2022. Ωστόσο, μεγάλη μερίδα των τυφλών συνταξιούχων δεν έχουν λάβει ποτέ τα ως άνω αναδρομικά πάρα τις επανειλημμένες οχλήσεις των ενδιαφερομένων και των φορέων μας.
* Κρίνεται επιβεβλημένη η άμεση αποκατάσταση της αδικίας στις επικουρικές συντάξεις των συναδέλφων πρώην υπαλλήλων Εθνικής Τραπέζης.
* Χορήγηση του επιδόματος απολύτου αναπηρίας και στους τυφλούς συνταξιούχους του Ν.Α.Τ., γήρατος και αναπηρίας, οι οποίοι πλέον είναι οι μόνοι που δε λαμβάνουν επίδομα απολύτου αναπηρίας ύψους 50% επί της καταβαλλόμενης κύριας και επικουρικής σύνταξης, καίτοι έχει υπαχθεί στον Ε.Φ.Κ.Α. με τον Ν.4670/2020, πλην όμως μόνο διοικητικά.
* Εντός εξαμήνου χορήγηση πλήρους σύνταξης στους τυφλούς δικαιούχους μετά την κατάθεση σχετικής αίτησης συνταξιοδότησής τους.
* Μετά την ενοποίηση των ταμείων κοινωνικής ασφάλισης και την ένταξη του ΟΓΑ στον ΕΦΚΑ απωλέσθηκαν σημαντικά δικαιώματα από τους συναδέλφους κατ’ επάγγελμα αγρότες, και ως εκ τούτου ζητάμε να υπάρξει μέριμνα στο μέτρο του εφικτού, έτσι ώστε να προστατευθούν οι εν λόγω συνάδελφοί μας και να τους επιστραφεί το απολεσθέν εισόδημά τους.
* Προτείνουμε η σύνταξη του αποβιώσαντος γονέα να χορηγείται σε τέκνα που είναι άτομα με αναπηρία 67% και άνω, τα οποία αποδεδειγμένα δεν εργάζονται με οποιαδήποτε εργασιακή σχέση στο δημόσιο ή ιδιωτικό τομέα. Στην περίπτωση που εργάζονται, η χορήγηση της σύνταξης του αποβιώσαντος γονέα να διακόπτεται και να επαναχορηγείται μετά τη λήξη της εργασιακής σχέσης του τέκνου. Επίσης, να μη χορηγείται αν το ανάπηρο τέκνο λαμβάνει σύνταξη εξ ιδίου δικαιώματος.

Συνάδελφοι, όλοι στην πασυνταξιουχική συγκέντρωση διαμαρτυρίας στις 24 Νοέμβρη 2023 στην πλατεία Κλαυθμώνος και ώρα 12:00.

**Με εκτίμηση**

**Για το Γ.Σ. της Ε.Ο.Τ.**

**Ο Πρόεδρος Η Γενική Γραμματέας**

**Νικόλαος Γιαλλούρης Παρασκευή Τσαβαλιά**

Με εκτίμηση

Για το Δ.Σ. του Π.Σ.Τ.

Ο Πρόεδρος Η Γενική Γραμματέας

Δημήτριος Σηφάκης Θεοδώρα Φαρδέλα